paragraph_text: Prvenstvo se prvotno trebalo održati u Kini, ali je na kraju premješteno u SAD zbog epidemije SARS-a u Kini. Iako su Sjedinjene Države već bile domaćinom prethodnog prvenstva 1999. godine, ponovno su dobile domaćinstvo jer se smatralo da su samo SAD u mogućnosti organizirati turnir u tako kratkom vremenskom roku. Prvenstvo je Sjedinjenim Državama također poslužilo kao nada za podizanje zanimanja za ženski nogomet kako bi se spriječilo gašenje američke ženske nogometne lige i saveza.